
FØREORD

 

DET ER INGEN MANGEL PÅ gjendiktingar av Sapfo til alle verdas språk. På bokmål har vi allereie den kreative og modernistiske gjendiktinga til Svein Jarvoll, [1] som utgjer ei nær komplett gjendikting av dei fragmenta som var kjende til då. Før Jarvolls versjon hadde også sju lengre fragment vorte omsette til nynorsk av Sigmund Skard. [2] Men sidan nye papyrusar med tekst vart oppdaga i 2004 og 2014, har fleire viktige fragment til no ikkje vore tilgjengelege på norsk. Denne utgjevinga utgjer såleis den fyrste komplette norske gjendiktinga av Sapfo.

I arbeidet med omsetjinga har eg fyrst og fremst nytta som primærtekstutgåve Poetarum Lesbiorum Fragmenta av Edgar Lobel og Denys Page (1963), og nummereringa av fragment fylgjer denne. Iblant har eg supplert med Sappho et Alcaeus: Fragmenta av Eva-Maria Voigt (1971). For dei nyaste fragmenta har eg nytta tekster og kommentarapparat i antologiane redigerte av Ellen Greene og Marilyn Skinner (2009) og av Anton Bierl og André Lardinois (2016).

Lakuner, dvs. dei stadene fragmenta manglar tekst, har eg markert med ellipse: … Konjekturar, dvs. tekststader der overleveringa er mangelfull eller korrumpert og teksta byggjer på filologiske vurderingar av kva som kan ha stått, er markerte med alminnelege parentesar (slik).

Tilgangen på gjendiktingar er både ei velsigning og eit hinder. Ei velsigning fordi ein har høve til å slå opp ulike løysingar på problematiske tekststader. Eit hinder fordi dikta til Sapfo ofte er så fragmentariske at fleire løysingar verkar like gode. I fotnotane til dei einskilde fragmenta gjer eg greie for nokre av desse tilfella.

Omsetjing skjer i dialog med både primærtekster og andre gjendiktingar. Denne gjendiktinga har dessutan vorte til med god hjelp frå Thea Selliaas Thorsen og Morten Moi. Tusen takk til dykk for rettleiing i prosessen!

Ein stor takk går òg til familien min, og særleg til mannen min, Sverre, τὸ μέλημα τὦμον.

PER ESBEN MYREN-SVELSTAD


Noter


  [1]

  Jarvoll 2003.




  [2]

  Kiran, Skard og Vesaas 1968, 81–85.

